b'\n_START_ARTICLE_\nHilma Jahnsson\n_START_PARAGRAPH_\nHilma Gabriella Jahnsson (o.s. H\xc3\xa4gg, 3. helmikuuta 1882 Turku \xe2\x80\x93 11. kes\xc3\xa4kuuta 1975) oli suomalainen juristi ja kouluneuvos. H\xc3\xa4net tunnetaan parhaiten aviomiehens\xc3\xa4 professori Yrj\xc3\xb6 Jahnssonin taustavaikuttajana sek\xc3\xa4 puolisonsa nime\xc3\xa4 kantavan s\xc3\xa4\xc3\xa4ti\xc3\xb6n ja Helsingin suomalaisen yksityislyseon perustajana.\n_START_SECTION_\nEl\xc3\xa4m\xc3\xa4\n_START_PARAGRAPH_\nJahnsson syntyi Turussa vanginvartijana ty\xc3\xb6skennelleen is\xc3\xa4ns\xc3\xa4 kuoleman j\xc3\xa4lkeen. H\xc3\xa4n suoritti filosofian kandidaatin tutkinnon Helsingin yliopistossa yhdess\xc3\xa4 puolisonsa kanssa, mutta luopui my\xc3\xb6hemmin akateemisesta urasta keskittyen innokkaana fennomaanina ja sosiaalireformistina tunnetun aviomiehens\xc3\xa4 el\xc3\xa4m\xc3\xa4nty\xc3\xb6n tukemiseen. Hilma Jahnsson j\xc3\xa4tti muun muassa naisty\xc3\xb6voiman asemaa koskevan v\xc3\xa4it\xc3\xb6skirjaty\xc3\xb6ns\xc3\xa4 kesken. Vuonna 1917 Jahnsson kuitenkin luki itsens\xc3\xa4 lakimieheksi, ollen kolmas juristin tutkinnon suorittanut nainen Suomessa. Eduskunnan ty\xc3\xb6v\xc3\xa4enasiainvaliokunnan sihteerin\xc3\xa4 h\xc3\xa4n toimi 1917\xe2\x80\x931930 ja oli my\xc3\xb6s sosialidemokraattisen puolueen kansanedustajaehdokkaana vuoden 1933 eduskuntavaaleissa._NEWLINE_Vuonna 1923 Hilma ja Yrj\xc3\xb6 Jahnsson perustivat Helsingin suomalaisen yksityislyseon, koska useat suomenkieliset nuoret j\xc3\xa4iv\xc3\xa4t vaille opiskelupaikkaa. Nelj\xc3\xa4 vuotta my\xc3\xb6hemmin he perustivat Suomen ensimm\xc3\xa4isen iltaoppikoulun ty\xc3\xb6l\xc3\xa4isi\xc3\xa4 varten. Pariskunnalle oli Yrj\xc3\xb6n liiketoimien ansiosta kertynyt 1920\xe2\x80\x931930-lukujen aikana suuri m\xc3\xa4\xc3\xa4r\xc3\xa4 omaisuutta, josta Hilja alkoi huolehtimaan puolisonsa kuoleman j\xc3\xa4lkeen vuonna 1936. Kouluneuvoksen arvonimi h\xc3\xa4nelle my\xc3\xb6nnettiin 1966.\n_START_SECTION_\nYrj\xc3\xb6 Jahnssonin s\xc3\xa4\xc3\xa4ti\xc3\xb6\n_START_PARAGRAPH_\nYrj\xc3\xb6 Jahnssonin s\xc3\xa4\xc3\xa4ti\xc3\xb6n Hilma Jahnsson perusti vuonna 1954. H\xc3\xa4n oli jo 1940-luvulla aikonut perustaa Suomen kulttuurirahastoon miehens\xc3\xa4 nime\xc3\xa4 kantavan nimikkorahaston, mutta luopui ajatuksesta, kun kulttuurirahaston johdossa olivat kunniaesimiehin\xc3\xa4 Yrj\xc3\xb6 Jahnssonin kiivaina vastustajina tunnetut Risto Ryti ja J. K. Paasikivi. Hilma Jahnsson toimi s\xc3\xa4\xc3\xa4ti\xc3\xb6n puheenjohtajana vuoteen 1971 saakka.'